*Melléklet a 97/2020. számú Képv. test. határozathoz*

**Kiskőrös Város Önkormányzata** (székhelye: 6200 Kiskőrös, Petőfi tér 1., törzsszáma: 724782, statisztikai számjele: 15724784-8411-321-03) képviseletében Domonyi László polgármester, másrészről a **Junior Dent Egészségügyi Betéti Társaság** (székhely: 6200 Kiskőrös, Kölcsey F. utca 1., adószám:20513700-1-03) beltagja **dr. Kapor Éva Enikő** ( (született: …………….an:………., lakcíme: 6200 Kiskőrös, Kölcsey F. u.1. , egészségügyi tevékenység gyakorlása során használt név: dr. Vass Éva Enikő) fogszakorvos között Kiskőrösön 2002. január 30. napján megbízási szerződés jött létre a kiskőrösi 1. számú gyermek fogorvosi körzet területi ellátási kötelezettséggel történő működtetésére. A Junior Dent Egészségügyi Betéti Társaság 2020. október 1. napjával jogutódlással átalakult Junior Dent Egészségügyi Korlátolt Felelősségű Társasággá. Az átalakulásnak megfelelően, valamint a jogszabályváltozások miatti módosításokkal a hatályos 1476/2002. számú megbízási szerződés egységes szerkezetbe foglalása.

**FELADAT-ELLÁTÁSI SZERZŐDÉS**

amely létrejött egyrészről **Kiskőrös Város Önkormányzata** (székhelye: 6200 Kiskőrös, Petőfi tér 1., törzsszáma: 724782, statisztikai számjele: 15724784-8411-321-03) képviseletében Domonyi László polgármester (továbbiakban: Önkormányzat),

másrészről **Junior Dent Egészségügyi Korlátolt Felelősségű Társaság** (székhely: 6200 Kiskőrös, Kölcsey F. utca 1. adószám: 28777751-1-03, statisztikai számjele: 28777751-8623-113-03) ügyvezetője **dr. Kapor Éva Enikő** ( (született:……. an:………., lakcíme: 6200 Kiskőrös, Kölcsey F. u.1.,egészségügyi tevékenység gyakorlása során használt név: dr. Vass Éva Enikő) (a továbbiakban: Egészségügyi Szolgáltató) **fogszakorvos** között a gyermek fogorvosi feladatok ellátása tárgyában alulírott helyen és időben az alábbi feltételek mellett:

A praxisjoggal érintett körzet meghatározása:

1. Önkormányzat megbízza, Egészségügyi szolgáltató vállalja, hogy 1998. év január hó 1. napjától - a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 4. pontja, valamint az egészségügyi alapellátásról szóló 2015. évi CXXIII. törvény 5. §-a alapján – ellátja az Önkormányzat ellátási kötelezettségébe tartozó, Kiskőrös Város Önkormányzata Képviselő-testületének az egészségügyi alapellátás körzeteiről szóló 10/2016. (V.26.) önkormányzati rendelet 4. számú mellékletében megjelölt 1. számú gyermek fogorvosi alapellátási körzet fogorvosi alapellátási feladatait.
2. Önkormányzat az 1. pontban foglaltakon túl Egészségügyi Szolgáltatót megbízza a szerződés 3. számú mellékletében szereplő nevelési-oktatási intézményekben az iskolafogászati alapellátással.

Az Egészségügyi szolgáltató és az Önkormányzat kötelezettségei:

1. Egészségügyi szolgáltató kötelezettséget vállal arra, hogy a praxisjog alapján nyújtható önálló orvosi tevékenységet személyesen, saját felelősségére látja el – akadályoztatásának jogszabályban meghatározott eseteit kivéve – az Önkormányzat kizárólagos tulajdonát képező, és a Kiskőrösi Tankerületi Központ (6200 Kiskőrös, Petőfi tér 2.) vagyonkezelésében lévő Kiskőrös belterületi 1580 hrsz-ú, természetben a 6200 Kiskőrös, Vasvári u. 2. szám alatti ingatlanon fekvő épületben található fogorvosi rendelő helyiségben.
2. Az Egészségügyi szolgáltató kötelezettséget vállal arra, hogy működési területén az érvényes előírásoknak, szakmai szabályoknak megfelelő fogorvosi alapellátásról gondoskodik.
3. A fogorvosi tevékenység minőségbiztosítása a tevékenységet végző Egészségügyi szolgáltató feladata.
4. A felek megállapodnak abban, hogy az Egészségügyi szolgáltató köt finanszírozási szerződést az illetékes Nemzeti Egészségbiztosítási Alapkezelővel. Önkormányzat hozzájárul az Egészségügyi szolgáltató közvetlen társadalombiztosítási finanszírozásához.
5. Egészségügyi szolgáltató az 1./ pontban foglalt feladat ellátását a finanszírozási szerződés alapján folyósított összegből biztosítja.
6. Önkormányzat tudomásul veszi, hogy a jogszabályban felsorolt fogorvosi feladatként díjazás ellenében végzett tevékenységből vagy a fogorvosi ténykedést meghaladó ellátásból származó pénzbevételek az Egészségügyi szolgáltatót illetik.
7. Az Önkormányzat – a 2.számú mellékletbe foglalt leltár szerinti - gép-műszereket, felszereléseket, egyéb eszközöket (a továbbiakban: eszközök) térítésmentesen, működőképes állapotban az Egészségügyi szolgáltató rendelkezésére bocsátja.
8. Egészségügyi szolgáltató kijelenti, hogy vállalja a 9. pont szerinti eszközök működőképességének biztosítását, teljes körű javítását, karbantartását, pótlását, új eszközök beszerzését.
9. Egészségügyi szolgáltató kijelenti, hogy a külön jogszabályban meghatározott, az egészségügyi szolgáltatás nyújtásához szükséges szakmai minimumfeltételek közé tartozó, a 9. pontban felsorolt eszközökön kívüli gép-műszerek, felszerelések, egyéb eszközök, valamint a távoli-hálózati hozzáférésre alkalmas személyi számítógép beszerzéséről, működőképességének biztosításáról, karbantartásáról saját maga gondoskodik.
10. Egészségügyi szolgáltató Önkormányzattal szemben eszköz és ingatlan használati és támogatási igénnyel nem lép fel.
11. Egészségügyi szolgáltató maga gondoskodik a fogorvosi alapellátáshoz szükséges alapanyagok és segédanyagok, nyomtatványok, egyszer használatos eszközök, kötszerek, gyógyszerek, vegyszerek beszerzéséről és viseli azok költségeit.
12. Egészségügyi szolgáltató tudomásul veszi, hogy köteles a jelen szerződésben meghatározott tevékenységének végzésével kapcsolatos, jogszabályokban előírt nyilvántartásokat vezetésére, az adatok megőrzésére, adatokat szolgáltatni, valamint az Önkormányzatot – annak kérésére – a feladat ellátásáról az orvosi titoktartás és az adatvédelmi jogszabályokat nem sértő módon tájékoztatni.
13. Az Egészségügyi szolgáltató tudomásul veszi, hogy az Önkormányzat az ellátandó területek határait (utcajegyzékét) – az egészségügyi alapellátásról szóló 2015. évi CXXIII. törvény 6.§. (1) bekezdésében biztosított hatáskörében eljárva – egyoldalú jognyilatkozattal jelen szerződés fennállása alatt is bármikor megváltoztathatja, azzal a megszorítással, hogy a döntést annak hatályba lépése előtt 30 nappal köteles közölni az Egészségügyi szolgáltatóval.

Az érintett lakosság megfelelő tájékoztatásával kapcsolatos kötelezettségek az Önkormányzatot terhelik.

1. Az Önkormányzat a 3. pontban megjelölt fogorvosi rendelő helyiséget az Egészségügyi szolgáltató részére térítésmentes használatba adja.
2. Egészségügyi Szolgáltató a használatban adott rendelőhelyiségben és a hozzá tartozó egyéb helyiségekben bármilyen jellegű beruházást, átalakítási, felújítási és a rendes gazdálkodás körét meghaladó munkát kizárólag az Önkormányzat előzetes írásbeli engedélyével végezhet. Az Önkormányzat engedélye nélkül végrehajtott beruházási, átalakítási, felújítási munkálatok esetében az Egészségügyi Szolgáltató köteles az eredeti állapot helyreállítására, a felmerülő károk megtérítésére.
3. Egészségügyi szolgáltató viseli a 3. pontban megjelölt fogorvosi rendelő és kiszolgáló helyiségei működési költségei közül a közüzemi díjakat – víz és csatornahasználat, villany, fűtés, szemétszállítás, veszélyes hulladékszállítás és megsemmisítés, telefonbeszélgetések díja, egyéb informatikai szolgáltatások díja, közös költség rendelő helyiségcsoportra eső hányada, valamint a használatba adott fogorvosi rendelő helyiség állagmegóvását, felújítását, karbantartását. A fogorvosi rendelő és kiszolgáló helyiségei használatára, a közüzemi díjak megtérítésére vonatkozóan az Egészségügyi szolgáltató a Kiskőrösi Bem József Általános Iskolával (6200 Kiskőrös, Vasvári u.2.) külön megállapodást köt.
4. Egészségügyi szolgáltató jelen szerződés megszűnése esetén a használatában lévő rendelőhelyiséget, berendezési tárgyait, az eszközöket eredeti állapotban, illetve természetes elhasználódásának megfelelő állapotban a szerződés megszűnésétől számított 15 napon belül köteles az Önkormányzat rendelkezésére bocsátani.

Az Egészségügyi szolgáltató rendelési ideje:

1. Hétfő: 8:00 – 14:00

Kedd: 12:30 - 18:30

Szerda: 8:00 - 14:00

Csütörtök: 12:30 - 18:30

 Péntek: 8:00 - 13:00

Az egészségügyi szolgáltató ügyeletben történő részvételére vonatkozó rendelkezések:

1. Szerződő felek rögzítik, hogy az egészségügyi ellátás folyamatos működtetésének egyes szervezési kérdéseiről szóló 47/2004. (V. 11.) ESzCsM rendelet 6. §. (4) bekezdése alapján a fogorvosi ügyeleti ellátás szervezése Önkormányzatnak nem feladata, ezért az ügyeletben történő részvételre vonatkozó rendelkezéseket jelen szerződés nem tartalmaz

Egészségügyi Szolgáltató helyettesítésére vonatkozó rendelkezések:

1. Az Egészségügyi szolgáltató saját maga és munkatársai akadályoztatása esetén helyettesítésről – beleértve annak pénzügyi feltételeit is – a háziorvosi, házi gyermekorvosi és fogorvosi tevékenységről szóló 4/2000. (II.-25.) EüM. rendeletben előírtaknak megfelelően maga gondoskodik. A helyettesítés időtartama alatt a napi rendelés elsősorban az Egészségügyi szolgáltató által használt orvosi rendelőben történik, illetve indokolt esetben az Önkormányzattal történt egyeztetés után a városon belül más rendelőben is történhet.
2. Az Egészségügyi Szolgáltató a 30 napnál hosszabb távollétet az Önkormányzat felé köteles bejelenteni és a helyettes személyt megjelölni.

Az ellátás nyújtásában részt vevő egészségügyi szakdolgozókra vonatkozó rendelkezések:

1. Az Egészségügyi szolgáltató köteles a háziorvosi, házi gyermekorvosi és fogorvosi tevékenységről szóló 4/2000.(II.25.) EüM. rendelet alapján megfelelő szakképesítéssel rendelkező asszisztenst foglalkoztatni saját költsége és kockázata terhére.

Az Egészségügyi Szolgáltatót a körzetmódosítás következtében ért kár esetére az Önkormányzat kártalanítási kötelezettsége, egyéb kártérítésre, kártalanításra vonatkozó előírások:

1. A körzetmódosítás miatt bekövetkezett, az Egészségügyi szolgáltatót ért kár esetén az Önkormányzat kártalanítási kötelezettséggel tartozik, amelynek megállapításánál figyelembe kell venni a fogorvosi szolgáltató által a finanszírozása keretében kapott egy éves összeget.
2. Jogellenes károkozás esetén a Polgári Törvénykönyvről szóló 2013. évi V. törvény (továbbiakban: Ptk.) általános kártérítési szabályait kell alkalmazni.

A feladat-ellátási szerződés időtartama:

1. A feladat-ellátási szerződés az aláírás napján lép hatályba és határozatlan időre jön létre.

A feladat-ellátási szerződés felmondására vonatkozó rendelkezések:

1. A szerződés megszüntethető indokolás nélkül rendes felmondással, melynek határideje a felmondástól számított 6 hónap.
2. Az Önkormányzat a feladat-ellátási szerződést – indokolással – felmondja, ha

a) Egészségügyi szolgáltató a feladat-ellátási szerződésben vállalt kötelezettségeit írásbeli felszólítás ellenére sem teljesíti, vagy folytatólagosan megszegi a jogszabályban foglalt működésre vonatkozó előírásokat,

b) az Egészségügyi szolgáltató az önálló egészségügyi tevékenység végzésére való jogosultságát bármely okból elveszti.

1. Jelen szerződésben nem szabályozott kérdésekben a hatályos egészségügyi, társadalombiztosítási jogszabályok, valamint a Ptk. és az egyéb vonatkozó jogszabályok az irányadók.
2. Szerződő felek jelen szerződésből eredő jogviták esetén a hatáskörtől függően a Kiskőrösi Járásbíróság kizárólagos illetékességét kötik ki.
3. Jelen feladat-ellátási szerződés 4 eredeti példányban készült és azt a Szerződő felek elolvasás és értelmezés után, mint akaratukkal mindenben megegyezőt jóváhagyólag aláírták.
4. Jelen feladat-ellátási szerződés aláírásával egyidejűleg a 2012. december 4. napján módosított, 2002. január 30. napján kötött megállapodás hatályát veszti.

Kiskőrös, 2020. ……

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Domonyi László Dr. Kapor Éva Enikő

polgármester Junior Dent Egészségügyi Kft. ügyvezetője

 fogszakorvos

 Ellenjegyzem:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dr. Turán Csaba

jegyző

Szerződés mellékletei:

- 1. számú melléklet: 1. számú gyermek fogorvosi körzet földrajzilag körülhatárolt területe

- 2. számú melléklet: leltár a feladat-ellátási szerződés 9. pontjához

- 3. számú melléklet nevelési-oktatási intézmények

- 4. számú melléklet Egészégügyi szolgáltató működési engedélyének másolata